Colorado (štát USA)

Colorado je 38. štát USA. Nachádza sa na západe USA a jeho názov pochádza zo španielčiny, a znamená červený. Nachádzajú sa tu tiež slávne Skalnaté vrchy, ktoré sa tiahnu do severných štátov.

 Dejiny 
Prvá väčšia vlna osadníkov prišla do Colorada  v roku 1859, kedy tu vypukla zlatá horúčka. Osadníci sa usadili v okolí dnešného Denveru. Už v roku 1860 malo mesto 60 000 obyvateľov. Po celom území vzniklo množstvo zlatokopeckých miest, ktoré sa veľmi rýchlo rozrastali. To ale netrvalo dlho. Po vyťažení zásob v určitých oblastiach sa mestá rýchlo vyľudnili a populácia sa presunula inde. Z niektorých miest vznikli časom turistické centrá, lyžiarske strediská, centrá hazardu alebo historické mestá. Ale veľa miest sa už nikdy nezotavilo a zostalo navždy opustených. Dnes ich je na území Colorada množstvo a hovorí sa im mestá duchov. Colorado je tiež preslávené zločinom. V 19. storočí tu vyčíňalo veľa lúpežníckych bánd a krajina bola známa svojou anarchiou. 28. februára 1861 bolo Colorado pripojené k USA ako pridružené teritórium. Ale federálna vláda tu prakticky nemala vplyv. Tento stav sa začal pomaly meniť po menovaní Colorada štátom USA v roku 1876

 Geografia 
Severnú hranicu Colorada tvorí Wyoming, na západe susedí s Utahom, na juhu so štátom Nové Mexiko a na juhozápade zdieľa spoločný štvorbod s Arizonou. Kúskom územia na juhovýchode susedí s Oklahomou, východnú hranicu zdieľa s Kansasom a severovýchodnú s Nebraskou.
 Východ štátu je tvorený veľkými prériami, ktoré sa v polovici štátu menia v mohutné Skalnaté vrchy.
Dažďové zrážky vo východnom Colorade sú veľmi malé a ročný úhrn je okolo  zrážok. To z východného Colorada robí veľmi suchú krajinu.
 V strednom Colorade sa nachádzajú mohutné hory, ktoré sú zalesnené smrekmi. Rovnako sa tu nachádza i pozoruhodný vrchol Longs Peak. V roku 2002 tu vypukol mohutný požiar, ktorý túto oblasť významne odlesnil. Obnova pôvodného stavu potrvá desiatky rokov a nie je vôbec isté, či sa podarí dosiahnuť pôvodný stav lesov.
Vnútri Skalnatých vrchov sa nachádza niekoľko národných parkov. 
 Západ Colorada tvoria aj Skalnaté vrchy a celá oblasť je zalesnená smrekmi a osikami. Skalnaté hory sú zasnežené len v zime, ale je tu niekoľko menších ľadovcov. Zrážkový úhrn je  za rok.

 Ekonomika 
Pôvodne bola ekonomika štátu založená na závlahovom poľnohospodárstve a ťažbe nerastov. V druhej polovici 20. storočia však veľmi expandoval priemysel a služby. Ekonomika je diverzifikovaná a je pozoruhodná koncentráciou vedeckého výskumu a hi-tech priemyslom.
HDP Colorada je 153 miliárd dolárov, HDP na obyvateľa je 32 949, čo je úroveň Švédska.
 Hlavné poľnohospodárske produkty: dobytok, mliečne výrobky, pšenica, seno.
 Hlavné priemyslové odvetvia: výroba strojných zariadení, dopravných zariadení, chemické produkty, ťažba nerastov a ich spracovanie, potravinársky priemysel, turistika, bankovníctvo.

 Demografia 
V roku 2010 žilo v štáte Colorado 5 029 196 obyvateľov.
 Hlavné a najväčšie mesto je Denver (2 581 506 obyvateľov).
 Ďalšie významné mestá: Colorado Springs (360 890 obyvateľov), Aurora (276 393 obyvateľov), Lakewood (144 126 obyvateľov), Fort Collins (118 652 obyvateľov), Pueblo (102 121 obyvateľov), Aspen – významné lyžiarske stredisko (5 914 obyvateľov).

 Náboženstvo 
 kresťania   67%
 protestanti   31%
 baptisti   8%
 metodisti   5%
 luteráni   5%
 episkopálne cirkvi   3%
 presbyteriáni   3%
 pentekostálni   2%
 ostatný protestanti   5%
 rímskokatolíci   23%
 mormoni   2%
 adventisti   1%
 ostatní kresťania   10%
 iné náboženstvá   6%
 bez vyznania 21%

 Referencie 

 Iné projekty